 NA RICHARD MUNGUTI    MVUTANO mkali ulizuka kati ya Jaji wa Mahakama Kuu na wakili aliyetaka kesi iendelezwe kwa lugha ya Kiswahili. Wakili Harrison Kinyanjui aliyewasilisha kesi kwa lugha ya Kiswahili alimtaka Jaji Lawrence Mugambi ahoji masuala yote kwa lugha ya Kiswahili. Bw Kinyanjui anayemwakilisha mwanaharakati Enock Joseph Aura alimsihi Jaji Mugambi aendeleze kesi kwa lugha ya Kiswahili lakini pendekezo lake likapata upinzani mkali. Jaji Mugambi pamoja na mawakili wanaomwakilisha Jaji Mkuu Martha Koome na Mwanasheria Mkuu walisimama kidete huku wakisema “hatuwezi kuendeleza kesi kwa lugha ya Swahili. Haiwezekani.” Lakini Kinyanjui alisimama imara na kusema: “Itabidi tu Jaji Mugambi na mawakili hao wajikakamue na kuzungumza Kiswahili.” Pia alimtaka Jaji Mugambi anukuu kwa Kiswahili mawasilisho yote. Kinyanjui alisema endapo hakimu au jaji hawezi kuzugumza lugha hii ya taifa inayotambuliwa na Katiba kuwa lugha rasmi, basi itabidi wang’atuke. “Hakuna haja ya kuajiri majaji au mahakimu ambao hawaelewi Kiswahili. Lazima hakimu au jaji awe na ufasaha wa kuzugumza na kuongea Kiswahili sanifu kwa vile ni mojawapo ya lugha za taifa,” Kinyanjui alisema. Wakili huyo aliteta kwamba wakili kutoka afisi ya mwanasheria mkuu amewasilisha ombi la kupinga kesi hiyo akiomba lifutiliwe mbali akidai sheria inatambua Kiingereza tu kama lugha ya mahakama. Lakini wakili Kinyanjui alimpinga wakili huyo wa serikali akisema Kifungu nambari 7 cha katiba kimetambua Kiswahili na Kiingereza kuwa lugha rasmi. Ilibidi Jaji Mugambi kuingilia baada ya makabiliano makali kati ya Kinyanjui na wakili kutoka afisi ya mwanasheria mkuu na kuamuru naibu msajili wa mahakama kuu atafute mkalimani kutafsiri kesi hiyo. Kesi hiyo iliahirishwa hadi Julai 19, 2023 msajili wa mahakama kusaka mkalimani. Katika kesi hiyo, Aura anaomba mahakama kuu ifutilie mbali kusikilizwa kwa kesi kwa njia za mitandao almaarufu virtual au zoom akisema Wakenya wengi hawapati haki. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  